
## Izjava evropskih ministrov, pristojnih za kulturo, avdiovizualne zadeve in medije, ob srečanju v Angersu 7. in 8. marca 2022

Ob sklicevanju na sklepe Evropskega sveta z dne 24. februarja 2022, ki »najostreje obsoja neizzvano in neupravičeno vojaško agresijo Ruske federacije proti Ukrajini«, »zahteva, da Rusija nemudoma prekine vojaške akcije« in »ponovno poudarja, da neomajno podpira neodvisnost, suverenost in ozemeljsko nedotakljivost Ukrajine v okviru njenih mednarodno priznanih meja«;

ob sklicevanju na veljavna pravila mednarodnega prava in načela Ustanovne listine ZN v primeru oboroženega spopada, ki zagotavljajo zaščito življenj in fizične integritete civilnega prebivalstva, vključno z novinarji;

ob poudarjanju, da so demokratične vrednote, vključno s svobodo ustvarjanja, kulturno raznolikostjo, svobodo izražanja, svobodo prejemanja in širjenja informacij, svobodo in pluralnostjo medijev, gibanjem umetnikov in kulturnih delavcev ter varstvom kulturne dediščine, univerzalne vrednote;

ob sklicevanju na Konvencijo o varstvu kulturnih dobrin v primeru oboroženega spopada, ki je bila sprejeta leta 1954 pod okriljem Unesca;

ob izražanju svoje navezanosti na bogato kulturno dediščino Ukrajine in poudarjanju, kot je to naredil Varnostni svet Združenih narodov v Resoluciji 2347(2017), »da protipravno uničenje kulturne dediščine ter plenjenje in tihotapljenje kulturnih dobrin v primeru oboroženih spopadov [...] in poskus zanikanja zgodovinskih korenin in kulturne raznolikosti lahko v teh okoliščinah spodbudijo in zaostrijo konflikt in ovirajo nacionalno spravo po spopadih« in da »napadi na kraje in zgradbe, namenjene veri, izobraževanju, umetnosti, znanosti ali dobrodelnim namenom ali na zgodovinske spomenike lahko v nekaterih okoliščinah in skladno z mednarodnim pravom pomenijo vojni zločin in da je treba storilce takih napadov privesti pred sodišče,« in ob opozarjanju na odločitev, da bodo primer v zvezi z razmerami v Ukrajini predložili Mednarodnemu kazenskemu sodišču skladno s prvim odstavkom 14. člena Rimskega statuta z namenom pospešitve preiskave tožilca Mednarodnega kazenskega sodišča;

ob sklicevanju na pomen umetnosti, kulture in kulturnega sodelovanja pri spodbujanju miru, dialoga, spoštovanja, strpnosti in medsebojnega razumevanja med narodi ter pomen spodbujanja kulturne raznolikosti, spoštovanja človekovih pravic in temeljnih svoboščin

## Evropski ministri, pristojni za kulturo, avdiovizualne zadeve in medije, ob prisotnosti Evropske komisije na srečanju v Angersu 7. in 8. marca 2022:

izražajo solidarnost z Ukrajino in njenimi ljudmi ter z njihovim bojem za svobodo, suverenost in neodvisnost;

poudarjajo svojo podporo ukrajinskim umetnikom, novinarjem ter kulturnim in medijskim delavcem in izražajo pripravljenost, da jim pomagajo skupaj s svojimi mednarodnimi partnerji;

se zavezujejo zlasti izmenjavi, združevanju svojih prizadevanj in izmenjavi najboljših praks, da bi bili solidarni z ukrajinskimi umetniki, novinarji ter kulturnimi in medijskimi delavci in jih sprejeli ter ocenili nadaljnje možnosti kulturnega sodelovanja;

izražajo svojo zavezanost podpiranju institucij, ki so pripravljene gostiti ukrajinske umetnike, novinarje ter kulturne in medijske delavce, da bi jim omogočili nadaljevanje njihovih dejavnosti ter tako ohranili svobodo ustvarjanja in izražanja;

izražajo podporo vsem medijem in novinarjem, ki si prizadevajo neodvisno in nepristransko poročati o trajajoči vojaški agresiji proti Ukrajini, ter poudarjajo potrebo po zagotavljanju njihove fizične zaščite;

ponovno potrjujejo svojo zavezanost svobodi izražanja in obveščanja, svobodi in pluralnosti medijev ter obsojajo kampanje manipulacije z informacijami in dezinformiranja, pred katerimi bi morali biti državljani, ki jih je prizadela ta vojaška agresija, zaščiteni;

izražajo resno zaskrbljenost glede ukrajinske kulturne dediščine, nevarnosti in škode, ki ji grozijo, ter potrjujejo pripravljenost podpreti njeno ohranitev v sodelovanju z ustreznimi mednarodnimi organizacijami in partnerji;

ponovno potrjujejo svojo podporo uporabi katerega koli ustreznega razpoložljivega evropskega programa in okvira na področjih kulture, avdiovizualne umetnosti in medijev ter zlasti programa Ustvarjalna Evropa za umetnike, novinarje ter kulturne in medijske delavce, ki jih je prizadela vojaška agresija proti Ukrajini in njene posledice.

# Roselyne BACHELOT-NARQUIN

Ministrica za kulturo Republike Francije

**Petra SMOLIKOVA**

Namestnica ministra za kulturo Republike Češke

**Jeanette GUSTAFSDOTTER**

Ministrica za kulturo Kraljevine Švedske

**Miquel ICETA**

Minister za kulturo in šport Kraljevine Španije

**Isabelle WEYKMANS**

Ministrica za kulturo, šport, zaposlovanje in medije nemško govoreče skupnosti v Kraljevini Belgiji

Ta podpis zavezuje francosko govorečo skupnost, flamsko skupnost in nemško govorečo skupnost v Kraljevini Belgiji.

# Zoltán LORINCZI

Državni sekretar za mednarodne zadeve Madžarske

**Wanda ZWINOGRODZKA**

Namestnica ministra za kulturo in narodno dediščino Republike Poljske

**Ane HALSBOE-JØRGENSEN**

Ministrica za kulturo in cerkvene zadeve Kraljevine Danske

**Prodromos PRODROMOU**

Minister za izobraževanje, kulturo, šport in mladino Republike Ciper

**Catherine MARTIN**

Ministrica za turizem, kulturo, umetnost, irsko govoreča območja, šport in medije Irske

**Simonas KAIRYS**

Minister za kulturo Republike Litve

**Dr. Lina MENDONI**

Ministrica za kulturo in šport Helenske republike

**Dario FRANCESCHINI**

Minister za kulturo Republike Italije

**Dace VILSONE**

Državna sekretarka na Ministrstvu za kulturo Republike Latvije

**Sam TANSON**

Ministrica za kulturo Velikega vojvodstva Luksemburg

**Gunay USLU**

Državna sekretarka za izobraževanje, kulturo in znanost Kraljevine Nizozemske

**Natália MILANOVÁ**

Ministrica za kulturo Slovaške republike

**José HERRERA**

Minister za nacionalno dediščino, umetnost in lokalno upravo Republike Malte

**Tiit TERIK**

Minister za kulturo Republike Estonije

**Atanas ATANASOV**

Minister za kulturo Republike Bolgarije

**Andrea MAYER**

Državna sekretarka za umetnost, kulturo, javno upravo in šport Republike Avstrije

**Lucian ROMAȘCANU**

Minister za kulturo Romunije

**Antti KURVINEN**

Minister za znanost in kulturo Republike Finske

**Nina OBULJEN KORZINEK**

Ministrica za kulturo in medije Republike Hrvaške

**Claudia ROTH**

Ministrica za kulturo in medije Zvezne republike Nemčije

**Graça FONSECA**

Ministrica za kulturo Republike Portugalske

**Ignacija FRIDL JARC**

Državna sekretarka na Ministrstvu za kulturo Republike Slovenije

**Anette TRETTEBERGSTUEN**

Ministrica za kulturo in enakost Kraljevine Norveške